Άποψη της κορυφής του Κέσμαρκ, στην οροσειρά των Τάτρα, στα Δυτικά Καρπάθια, στη Σλοβακία.
Η **Σύμβαση των Καρπαθίων**, επισήμως γνωστή ως **Σύμβαση-Πλαίσιο για την Προστασία και την Αειφόρο Ανάπτυξη των Καρπαθίων**, είναι πολυμερής συμφωνία για τον διασυνοριακό συντονισμό των μέτρων διατήρησης στην ευρύτερη περιοχή των Καρπαθίων. Πέραν των στόχων προστασίας του περιβάλλοντος και προστασίας της φύσης και διατήρησης της φύσης η συγκεκριμένη σύμβαση αποσκοπεί, επίσης, στην επίτευξη βιώσιμης ανάπτυξης της περιφερειακής οικονομίας και, ως εκ τούτου, στη βελτίωση της ποιότητας ζωής στην ευρύτερη περιοχή των Καρπαθίων. Η σύμβαση υπεγράφη στο Κίεβο, ενώ έκτοτε, πέραν της Ουκρανίας, έχει υπογραφεί από την Τσεχία, την Ουγγαρία, την Πολωνία, τη Ρουμανία, τη Σερβία, καθώς και τη Σλοβακία. Η Σύμβαση των Καρπαθίων τέθηκε επισήμως σε ισχύ στις 4 Ιανουαρίου 2006.

Ιστορία
-------

Το 2001, η Κυβέρνηση της Ουκρανίας προσέγγισε το Ευρωπαϊκό Περιφερειακό Γραφείο του Περιβαλλοντικού Προγράμματος των Ηνωμένων Εθνών, αιτούμενη συμφωνία με απώτερο σκοπό την προστασία των Καρπαθίων. Στη συνέχεια, πιο συγκεκριμένα το 2002, ξεκίνησε συνεργασία μεταξύ των κρατών των Άλπεων και των Καρπαθίων, υπό την αιγίδα του Ιταλού Υπουργού Περιβάλλοντος και τότε προέδρου της Συμβάσεως των Άλπεων. Με σημείο εκκίνησης το συγκεκριμένο εγχείρημα, αριθμός διασκέψεων οργανώθηκαν σε υπουργικό επίπεδο. Κατά τη διάρκεια της πέμπτης εκ των συγκεκριμένων υπουργικών διασκέψεων, η οποία διεξήχθη στο Κίεβο τον Μάιο του 2003, τα συμμετέχοντα κράτη υιοθέτησαν από κοινού συμφωνία-πλαίσιο με απώτερο σκοπό την προστασία και την αειφόρο ανάπτυξη της ευρύτερης περιοχής των Καρπαθίων. Καθώς το σύνολο των συμμετεχόντων κρατών, πέραν της Πολωνίας, υπέγραψαν τη σύμβαση κατά τη διάρκεια της συγκεκριμένης διάσκεψης, η σύμβαση επικυρώθηκε από τα επιμέρους κράτη κατά τη διάρκεια των αμέσως επόμενων ετών. Με σημείο εκκίνησης τις 4 Ιανουαρίου, σταδιακά, η σύμβαση τέθηκε επισήμως σε ισχύ εντός του συνόλου των συμμετεχόντων κρατών.

Επισκόπηση της υπογραφής και της κατάστασης επικύρωσης της Σύμβασης των Καρπαθίων:

|  |  |  |  |
| --- | --- | --- | --- |
| Κράτος | Ημερομηνία υπογραφής | Ημερομηνία και τύπος εθνικής εφαρμογής και επικύρωσης | Ημερομηνία έναρξης ισχύος |
|  Πολωνία | 25 Νοεμβρίου 2003 | 27 Φεβρουαρίου 2006, Κρατική δημοσίευση αρ. 96/634 | 19 Ιουνίου 2006 |
|  Ρουμανία | 22 Μαΐου 2003 | 13 Οκτωβρίου 2006, Νόμος αρ. 389/2006 | 6 Μαρτίου 2007 |
|  Σερβία | 22 Μαΐου 2003 | 5 Νοεμβρίου 2007, Κρατική δημοσίευση αρ. 102/7 | 10 Μαρτίου 2008 |
|  Σλοβακία | 22 Μαΐου 2003 | 3 Μαρτίου 2004, Ψήφισμα αρ. 194 | 4 Ιανουαρίου 2006 |
|  Τσεχία | 23 Μαΐου 2003 | 13 Ιουνίου 2005, Προεδρικό διάταγμα | 4 Ιανουαρίου 2006 |
|  Ουκρανία | 22 Μαΐου 2003 | 7 Απριλίου 2004, Ψήφισμα αρ. 1672-Δ | 4 Ιανουαρίου 2006 |
|  Ουγγαρία  | 22 Μαΐου 2003 | 21 Μαΐου 2004, Ψήφισμα αρ. 2118/2004 | 4 Ιανουαρίου 2006 |

Στόχοι
------

Άποψη των ορέων Μπιεστσάντι, πολόνινα των Ανατολικών Καρπαθίων, στην Πολωνία.
Οι στόχοι της Συμβάσεως των Καρπαθίων περιλαμβάνουν την προστασία και τη βιώσιμη χρήση του τοπίου και της βιολογικής ποικιλομορφίας, το συντονισμένο χωροταξικό σχεδιασμό στις παραμεθόριες περιοχές, την ολοκληρωμένη διαχείριση των υδάτινων πόρων και της κοίτης των ποταμών, την προώθηση της βιώσιμης γεωργίας και δασοκομίας, την ανάπτυξη βιώσιμων υποδομών μεταφορών, την προώθηση του βιώσιμου τουρισμού, την αύξηση της περιβαλλοντικής συνείδησης στη βιομηχανία και τον ενεργειακό τομέα, τη διατήρηση της πολιτιστικής κληρονομιάς και των παραδοσιακών γνώσεων, την περιβαλλοντική παρακολούθηση και έρευνα, καθώς και προγράμματα για την προώθηση της ευαισθητοποίησης και της γνώσης των οικολογικών αλληλεπιδράσεων μεταξύ του πληθυσμού.

Καθώς τα Καρπάθια αποτελούν μία εκ των περιοχών με τις μεγαλύτερες εκτάσεις ανέγγιχτων δασών στην Ευρώπη, το 2011, υπεγράφη στη Μπρατισλάβα συμφωνία με απώτερο σκοπό την αειφόρο διαχείριση των δασών.

Θεσμοί και χρηματοδότηση
------------------------

Η εφαρμογή της Συμβάσεως των Καρπαθίων τελεί υπό την εποπτεία της Γραμματείας της Συμβάσεως. Επί του παρόντος, το συγκεκριμένο έργο επιτελείται από προσωρινή Γραμματεία του Περιβαλλοντικού Προγράμματος των Ηνωμένων Εθνών με έδρα τη Βιέννη, γνωστής ως «Προσωρινή Γραμματεία της Συμβάσεως των Καρπαθίων» (αγγλικά: *Interim Secretariat of the Carpathian Convention (ISCC)*). Η σύμβαση χρηματοδοτείται μέσω των οικονομικών συνεισφορών των υπογραφόντων κρατών. Το 2011, η Σλοβακία ανέλαβε την προεδρία των συγκεκριμένης διακρατικής συμφωνίας για χρονικό διάστημα τριών ετών.

Παραπομπές
----------

1. 1 2  (Αγγλικά) «History of the Convention». *www.carpathianconvention.org*. The Carpathian Convention. Αρχειοθετήθηκε από το πρωτότυπο στις 5 Ιουλίου 2008. Ανακτήθηκε στις 22 Νοεμβρίου 2008.
2. 1 2 3  (Αγγλικά) «Status of ratification». *www.carpathianconvention.org*. The Carpathian Convention. Αρχειοθετήθηκε από το πρωτότυπο στις 5 Ιουλίου 2008. Ανακτήθηκε στις 22 Νοεμβρίου 2008.
3. ↑  Dutu 2011, σελ. 311.
4. 1 2 3 4 5 6  Fall & Egerer 2004, σελ. 87.
5. 1 2  (Αγγλικά) «Framework Convention on the Protection and Sustainable Development of the Carpathians». *www.carpathianconvention.org*. The Carpathian Convention. Αρχειοθετήθηκε από το πρωτότυπο στις 5 Ιουλίου 2008. Ανακτήθηκε στις 22 Νοεμβρίου 2008.
6. ↑  Dutu 2011, σελ. 306.
7. ↑  Dutu 2011, σελ. 307.
8. ↑  Dutu 2011, σελ. 308.
9. ↑  Fall & Egerer 2004, σελ. 92.

Πηγές
-----

* (Γαλλικά) Dutu, Mircea (2011). «Le Protocole sur la conservation et l’utilisation durable de la biodiversité des Carpates : une nouvelle étape dans le développement du droit international de la montagne». *Revue Juridique de l'Environnement* **36** (3): 305–316. doi:10.3406/rjenv.2011.5547. ISSN 0397-0299.
* (Γαλλικά) Fall, Juliet J.; Egerer, Harald (2004). «Construire les Carpates : la Convention des Carpates et la recherche d'un idéal spatial». *Revue de géographie alpine* **92** (2): 87–97. doi:10.3406/rga.2004.2295. ISSN 0035-1121.

Εξωτερικοί Σύνδεσμοι
--------------------

* (Αγγλικά) Επίσημος ιστότοπος

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Ουγγαρία
* Πύλη:Ουκρανία
* Πύλη:Πολωνία
* Πύλη:Ρουμανία
* Πύλη:Σερβία
* Πύλη:Σλοβακία
* Πύλη:Τσεχία
 |

 |